

**Δελτίο Τύπου**

ΑΙΘΟΥΣΑ: «ΛΗΔΑΣ ΤΑΣΟΠΟΥΛΟΥ»

Σάββατο 18 Μαΐου 2024 από τις 11:00 έως τις 21.00

***«Ανοιχτά Μεταπτυχιακά Εργαστήρια/Μαθήματα: Θεατρική Τεχνολογία και Χοροθεραπεία»***

Το Μεταπτυχιακό Πρόγραμμα Σπουδών ***«Δραματική Τέχνη και Παραστατικές Τέχνες στην Εκπαίδευση και Δια Βίου Μάθηση»*** του Τμήματος Θεατρικών Σπουδών του Πανεπιστημίου Πελοποννήσου θα υλοποιήσει μία σειρά ανοιχτών εργαστηρίων/μαθημάτων με τίτλο ***«Ανοιχτά Μεταπτυχιακά Εργαστήρια/Μαθήματα: Θεατρική Τεχνολογία και Χοροθεραπεία»***. Τα εργαστήρια/μαθήματα θα πραγματοποιηθούν το Σάββατο 18 Απριλίου 2024 από τις 11:00 έως τις 14:00 και από τις 17:00 έως τις 21.00 στην αίθουσα ***«Λήδα Τασοπούλου»*** του Τμήματος Θεατρικών Σπουδών, στο Ναύπλιο.

Η **Αιμιλία Καραντζούλη**, Διδάκτωρ του ΠΤΔΕ-ΕΚΠΑ, Εκπαιδευτικός και Ερευνήτρια, θα πραγματοποιήσει παρουσίαση (11.00-13.00) με θέμα ***«Θεατρικές τεχνικές με σύγχρονες τεχνολογίες στην εκπαίδευση»,*** κατά τη διάρκεια της οποίας θα παρουσιάσει μία σειρά θεατρικών τεχνικών ενισχυμένων και εμπλουτισμένων από τις δυνατότητες των Τεχνολογιών Πληροφορίας και Επικοινωνιών, αξιοποιώντας απλά σύγχρονα μέσα και εύχρηστα εργαλεία στηριζόμενη σε σύγχρονες μεταμοντέρνες παιδαγωγικές θεωρίες και θεωρίες μάθησης.

Ακολούθως, ο **Goran Gagic**, video artist, (13.00-14.00) θα πραγματοποιήσει παρουσίαση με τίτλο ***«Προστιθέμενη αξία στη θεατρική εκπαίδευση με την αξιοποίηση ψηφιακών μέσων και νέων τεχνολογιών. Ψηφιακά μέσα και νέες τεχνολογίες από το θέατρο στην εκπαίδευση»***, κατά τη διάρκεια της οποίας θα εστιάσει την προσοχή του σε σύγχρονα ψηφιακά εργαλεία και νέες τεχνολογίες που αξιοποιούνται στον χώρο του επαγγελματικού θεάτρου και είναι σε θέση να προσφέρουν μία σύγχρονη νέα δυναμική και στο εκπαιδευτικό πλαίσιο, μέσα από τη δημιουργική και στοχευμένη αξιοποίησή τους.

Στη συνέχεια, οι **Γιώργος Ντέμος, Νίκος Πιστεύος** και **Κώστας Δέδες**, Καθηγητές Δευτεροβάθμιας Εκπαίδευσης, θα πραγματοποιήσουν εργαστηριακό μάθημα (17.00-19.00) με τίτλο ***«Μαθήματα βίντεο-μοντάζ. Δημιουργώ το δικό μου βίντεο»****,* κατά τη διάρκεια του οποίου θα παρουσιαστούν χρήσιμα εργαλεία και τεχνικές δημιουργίας και επεξεργασίας video, τα οποία μπορούν να αξιοποιηθούν με ποικίλους δημιουργικούς τρόπους στο εκπαιδευτικό πλαίσιο και να ενισχύσουν τη δημιουργικότητα και τη θεατρική έκφραση των μαθητών.

Τέλος, ο **Άγγελος Δαρλάσης**, ο οποίος σπούδασε Ιατρική στο Università Torino και είναι ιδρυτικό μέλος του Α.Β.Ι (Ιταλικός Σύνδεσμος Καθηγητών Biodanza), της Α.Ε.Ι.Β (Ευρωπαϊκή Ένωση Καθηγητών Βiοdanza) Embrace, μέλος FEDB - Federazione Europea Direttori Biodanza (Ευρωπαϊκή Ομοσπονδία Διευθυντών Biodanza), θα πραγματοποιήσει μάθημα (19:00-21:00) με τίτλο ***«Biodanza»: Ένα σύστημα Αυτογνωσίας, Έκφρασης, Δημιουργίας… μεταξύ Τέχνης και Επιστήμης»***.

Η εκδήλωση απευθύνεται σε ενήλικες και θα είναι ανοιχτή στο κοινό με ελεύθερη είσοδο.

Βεβαιώσεις θα δοθούν σε όσους/όσες παρακολουθήσουν και τα 4 εργαστήρια/μαθήματα.